
1. Situaţia din Irak

 

Preşedintele irakian interimar Ghazi al-Yawer a cerut Alianţei Nord-Atlantice să se implice mai mult în Irak, în perspectiva alegerilor prevăzute pentru ianuarie 2005. "Este o urgenţă pentru că ne apropiem de data alegerilor, iar organizarea la timp a scrutinului este pentru noi o provocare", a declarat preşedintele irakian, la 14 septembrie a.c., în cadrul unei conferinţe de presă la sediul NATO din Bruxelles. "Acţionăm intens pentru a respecta data alegerilor prevăzute pentru luna ianuarie. Dacă ONU nu ne va spune că este imposibilă organizarea scrutinului, data alegerilor rămâne neschimbată". "Am auzit multe declaraţii de sprijin", a continuat şeful statului irakian, care a solicitat ţărilor membre NATO să ofere mai mult ajutor ţării sale în materie de formare a forţelor de securitate şi de echipare a acestora. 

La rândul său, secretarul general al ONU, Jaap de Hoop Scheffer, a denunţat recentul val de violenţe din Irak, precum şi multiplicarea acţiunilor de luare de ostatici. El a promis că va face totul pentru a accelera punerea în aplicare a deciziei aliaţilor de a ajuta la formarea noii armate irakiene. "Mizele sunt mari. Din acest motiv voi exercita presiuni pentru ca această decizie să fie pusă în aplicare rapid", a afirmat el. 

"În prezent ne confruntăm cu teroriştii. Ei şi-au intensificat recent activitatea", a precizat liderul irakian, la Bruxelles, la finalul unei întrevederi cu Comisarul european pentru relaţii externe, Chris Patten. "Depunem eforturi pentru instaurarea democraţiei. Cu voia lui Dumnezeu, alegerile vor avea loc în ianuarie. Dorim să se desfăşoare la termenul prevăzut, acest lucru este foarte important pentru noi", a adăugat preşedintele irakian. 

"Suntem decişi să depunem toate eforturile pentru a susţine procesul electoral din Irak", a precizat C. Patten. Comisarul european şi-a exprimat tristeţea faţă de recentele atentate cu maşini-capcană care au avut loc la Bagdad. "Terorismul este pervers şi nu îi pot fi găsite justificări. Suntem solidari cu Guvernul irakian, în lupta sa împotriva acestui flagel", a subliniat el. 

*

Preşedintele american, George W. Bush, a afirmat, la 16 septembrie a.c., că Naţiunile Unite au votat în favoarea unei intervenţii militare în Irak, în replică la declaraţia secretarului general ONU, Kofi Annan, care a apreciat că acest război a fost ilegal. "Naţiunile Unite au analizat aceleaşi informaţii pe care le aveam şi eu şi au ajuns la concluzia că Saddam Hussein reprezintă o ameninţare. Consiliul de Securitate a votat, în unanimitate, pentru a-l soma pe Saddam Hussein să mărturisească şi să se dezarmeze, sub ameninţarea unor consecinţe grave. Cred că atunci când organizaţiile spun ceva, ar trebui să nu se dezică", a declarat George W. Bush, într-un discurs susţinut la St. Cloud (Minnesota). 

Kofi Annan a afirmat într-un interviu difuzat de postul de radio BBC că decizia americană de a invada Irakul a fost ilegală. "Sunt unul dintre aceia care cred că o a doua Rezoluţie a Consiliului de Securitate ONU ar fi fost necesară pentru a aproba invadarea Irakului de către Statele Unite, care au răsturnat regimul lui Saddam Hussein", a precizat K. Annan.

*

Potrivit experţilor, iordanianul Abu Mussab al-Zarqawi, organizatorul unor atacuri sângerose în Irak, reprezintă noua generaţie Al-Qaeda. Recentele atentate teroriste l-au transformat pe Abu al-Zarqawi în reprezentantul Jihadului în Irak şi în cel mai periculos terorist după Ossama bin Laden. La un an de la atentatul împotriva sediului Naţiunilor Unite din Bagdad, când a început seria atacurilor organizate de iordanian, reţeaua sa este destul de puternică. 

Abu al-Zarqawi este "viitoarea generaţie Al-Qaeda", a declarat Jonathan Schanzer, expert în terorism la "Washington Institute for Near East Policy". "Uciderea lui al-Zarqawi ar fi ca eliminarea lui O. bin Laden. Ar reprezenta o victorie psihologică majoră, dar nu ar modifica mişcarea de insurgenţă", a apreciat el. 

O serie de experţi au avertizat însă că importanţa lui al-Zarqawi nu trebuie supraevaluată. Jeffrey White, fost analist al CIA, a declarat că organizaţia principală a acestuia are probabil câteva sute de membri. Experţii sunt de părere că al-Zarqawi a înfiinţat o reţea locală sfidând ideea că irakienii nu ar urma un lider străin. El a reuşit să scape, până în prezent, în pofida recompensei oferite de Statele Unite pentru capturarea sa, în valoare de 25 de milioane de dolari. Gruparea lui al-Zarqawi, "Tawhid wal Jihad", a atras atenţia opiniei publice după uciderea diplomatului american Laurence Foley, la Amman, în octombrie 2002. "Ambiţia lui al-Zarqawi este să devină mai cunoscut ca Ossama bin Laden", a declarat Kenneth Katzman, analist irakian al "Congressional Research Service".

 

2. Acţiuni privind limitarea programelor nucleare 

 

Directorul AIEA, Mohammed ElBaradei, a apreciat, la 14 septembrie a.c., că agenţia sa are nevoie de timp pentru a finaliza ancheta tehnică cu privire la programul nuclear iranian, declarând că "nu există nici o dovadă că Iranul urmează să producă arma atomică". "Statele membre ale Consiliului guvernatorilor al Agenţiei Internaţionale a Energiei Atomice deţin, desigur, prerogativa de a stabili pentru luna noiembrie a.c. data până la care Guvernul de la Teheran îşi poate explica în întregime acţiunile", a afirmat M. ElBaradei. "Nu există o dată limită artificială pentru ca să pot spune: în noiembrie, pot promite că totul s-a terminat, întrucât ancheta inspectorilor cu privire la diferitele aspecte ale programelor iraniene este foarte complexă", a precizat el cu prilejul reuniunii Consiliului guvernatorilor, care s-a desfăşurat în perioada 13-19 septembrie a.c., la Viena. 

Franţa, Germania şi Marea Britanie doresc să constrângă Iranul să îşi declare toate activităţile nucleare până la sfârşitul lunii noiembrie, sub ameninţarea impunerii de sancţiuni de către Naţiunile Unite.

La finalul reuniunii, Agenţia Internaţională pentru Energie Atomică a adoptat o rezoluţie care fixează luna noiembrie drept termen-limită pentru analizarea completă a programului nuclear iranian, a anunţat un purtător de cuvânt al Agenţiei. Rezoluţia, prezentată de trei ţări europene - Franţa, Germania şi Marea Britanie - a fost adoptată fără vot în consiliul guvernatorilor AIEA. În urma unui compromis cu Statele Unite, rezoluţia cere Iranului să clarifice neapărat, înainte de 25 noiembrie, problemele rămase nerezolvate. Statele Unite au acceptat în cele din urmă acest text, deşi nu au obţinut impunerea unui ultimatum a cărui expirare să atragă automat sesizarea Consiliului de Securitate al ONU, în vederea stabilirii de sancţiuni împotriva Iranului. 

Membrii Mişcării ţărilor nealiniate doreau ca AIEA să renunţe să mai ceară suspendarea programului de îmbogăţire a uraniului, autorizat prin Tratatul de neproliferare nucleară, dar nu au reuşit să obţină acest compromis. În schimb, într-o declaraţie în numele Uniunii Europene, ambasadorul german Herbert Honsowitz a subliniat faptul că rezoluţia "nu trebuie, în nici un caz, să fie interpretată drept o limitare a dreptului statelor membre de a beneficia de utilizarea în scopuri paşnice a energiei nucleare". "Iranul are de făcut o alegere serioasă între respectarea obligaţiilor de neproliferare şi trimiterea dosarului la Consilul de Securitate al ONU", a declarat liderul delegaţiei americane la AIEA, Jackie Senders. Ea a apreciat că rezoluţia "transmite Iranului un semnal absolut clar, conform căruia continuarea programului de armament nuclear va antrena automat sesizarea Consiliului de Securitate". 

"Iranul va continua să coopereze cu adevărat cu AIEA în privinţa obligaţiilor sale în materie de neproliferare", a afirmat, la rândul său, purtătorul de cuvânt iranian Hossein Moussavian, adăugând că regimul iranian va lua, în următoarele două sau trei zile, o decizie în privinţa eventualei reluări a activităţii de îmbogăţire a uraniului. 

Directorul general al AIEA, Mohamed ElBaradei, a declarat însă că Iranul trebuie să suspende orice astfel de programe, pentru a recâştiga încrederea comunităţii internaţionale, după mulţi ani în care şi-a ascuns activităţile nucleare.

*

Potrivit experţilor, în afara "clubului oficial" al statelor care deţin armament nuclear, numeroase alte ţări au intenţionat, la un moment dat, să producă bomba atomică. Potrivit informaţiilor date publicităţii de Institutul Internaţional de Cercetare a Păcii (SIPRI), de la Stockholm, lista statelor care deţin arme nucleare sau suspectate că intenţionează să le producă este următoarea: 

"CLUBUL OFICIAL" : Statele Unite, Rusia, Franţa, Marea Britanie, China. Acestea sînt singurele ţări autorizate să deţină armament nuclear. Ele sunt membre ale Tratatului de Neproliferare Nucleară (TNN), încheiat în 1968, care implică semnarea unor acorduri de garanţie cu Agenţia Internaţională a Energiei Atomice. 

STATELE CARE AU TESTAT PROPRIA BOMBĂ ATOMICĂ: India, Pakistan, Israel. Acestea nu fac parte din Tratatului de Neproliferare Nucleară. Statul evreu a negat, până în prezent, că deţine armament nuclear. 

PRINCIPALELE PERICOLE : Iran şi Coreea de Nord - state cu regimuri nedemocrate, care încearcă să dezvolte arme nucleare. Aceste state derulează un program nuclear, dar nu deţin, până în prezent, capacitatea necesară. "Cazul Iranului este cel mai îngrijorător, deoarece, dacă această ţară va deţine arma atomică, şi alte state din Orientul Mijlociu îi vor urma exemplul", a declarat Kile Shannon, cercetător în cadrul SIPRI. "Dar este puţin probabil ca Iranul să poată obţine rapid arma nucleară. El mai are probabil nevoie de cel puţin încă doi ani în care să fie ajutat în secret", a adăugat el. Iranul a refuzat să suspende pe durată nelimitată programul său de îmbogăţire a uraniului. 

La rândul său, Guvernul nord-coreean a informat Naţiunile Unite că se va retrage din cadrul Tratatului de Neproliferare Nucleară şi că va expulza inspectorii AIEA. 

STATELE CARE AU RENUNŢAT OFICIAL LA PROGRAMUL NUCLEAR: Argentina, Brazilia, Kazahstan, Belarus, Ucraina, Libia. Aceste state au încercat să producă armament nuclear, dar au renunţat şi au semnat Tratatul de Neproliferare Nucleară. Statele create în urma dizolvării Uniunii Sovietice au renunţat la stocurile de armament depozitat pe teritoriul lor. Guvernul libian a renunţat şi el, la sfârşitul anului 2003, la programul său. 

STATELE CELE CARE AU RECUNOSCUT EFECTUAREA ANUMITOR CERCETĂRI: Coreea de Sud. Autorităţile de la Seul au recunoscut că au efectuat, la începutul anilor 1980, experimente cu plutoniu interzise de Tratatul de Neproliferare Nucleară. 

STATELE CARE AU FOST SUSPECTATE: Irak, Siria, Egipt, Nigeria, Taiwan. Potrivit studiilor, zvonurile privind existenţa unui program nuclear în aceste ţări au fost mai mult sau mai puţin fondate. "În cazul Irakului, a existat, fără îndoială, voinţa politică de a realiza ceva, dar şi-au dat seama că nu aveau mijloacele necesare", a apreciat K. Shannon.

 

3. Reformele propuse de preşedintele Rusiei, Vladimir Putin

 

Preşedintele rus, Vladimir Putin, a cerut iniţierea de reforme radicale în cadrul instituţiilor de stat după seria de atentate din Rusia. V. Putin a prezentat mai multe planuri care îi vor permite să numească guvernatorii regionali, care până în prezent erau aleşi. De asemenea, el a propus modificarea modului de alegere a membrilor Dumei de Stat. Liderul rus a făcut cunoscute aceste planuri în cadrul unei reuniuni comune a Cabinetului său şi a guvernatorilor regionali, care au fost convocaţi ca urmare a luării de ostatici de la Beslan, unde 326 de persoane, majoritatea copii, au decedat. Alte măsuri care ar putea fi adoptate se referă la reintroducerea pedepsei capitale şi la instituirea unui sistem de alertă în cadrul căruia nivelul pericolului să fie indicat cu ajutorul culorilor. 

De asemenea, preşedintele Rusiei a ordonat revizuirea securităţii din regiunea Caucazului de Nord şi a cerut iniţierea unei anchete parlamentare ca urmare a criticilor formulate în legătură cu modul în care autorităţile s-au ocupat de luarea de ostatici din Osetia de Nord. Şeful Statului Major al forţelor armate ruse, generalul Iuri Baluievski, a anunţat că Rusia intenţionează să lanseze atacuri preventive împotriva bazelor teroriste din orice regiune a lumii. 

*

Decizia preşedintelui rus Vladimir Putin de a-şi spori prerogativele a provocat îngrijorări în cadrul Uniunii Europene, referitoare la politica organizaţiei faţă de această ţară. Diplomaţi ai unor ţări mari din Uniunea Europeană, cum ar fi Germania, Franţa, Marea Britanie şi Italia, au declarat că analizează decizia lui V. Putin. 

Ţările mai mici, în special cele care au aderat la UE la 1 mai 2004, au criticat intenţiile preşedintelui rus. Fostele ţări comuniste au afirmat că doresc ca Uniunea Europeană să abordeze o politică mai clară, mai unitară şi chiar mai fermă faţă de Rusia. "Nu ne putem îngropa capetele în nisip, ca struţii", a subliniat Artis Pabriks, ministrul de externe al Letoniei. "Dacă UE doreşte un parteneriat strategic cu Rusia, acest lucru presupune că trebuie să avem încredere în partenerul nostru, să facem schimb de informaţii şi să discutăm cu sinceritate. În relaţiile cu Rusia trebuie să stabilim aceleaşi criterii şi valori ca pentru alte ţări care nu fac parte din Uniunea Europeană, cum ar fi apărarea libertăţilor individuale, a justiţiei şi libertăţii presei", a declarat A. Pabriks. El a adăugat că decizia lui V. Putin de a spori prerogativele Administraţiei "nu are legătură directă cu recentele atacuri teroriste din Caucaz". "Noile decizii pot spori instabilitatea din Caucazul de Nord. Acest lucru ar putea intensifica acţiunile teroriştilor şi ne-ar afecta, pentru că suntem vecini cu Rusia", a subliniat el. 

Autorităţile Germaniei, Franţei, Marii Britanii şi Italiei discută despre încheierea unui parteneriat strategic, care ar spori cooperarea în probleme ca terorismul, imigrarea, comerţul şi în special energia, în condiţiile în care ţările UE depind tot mai mult de gazele naturale ale Rusiei. Însă, mai mulţi politicieni germani de rang înalt consideră că Gerhard Schroeder şi ministrul de externe, Joschka Fischer, nu dau dovadă de o atitudine suficient de fermă faţă de deciziile considerate drept anti-democratice ale lui V. Putin. "Cu toţii dorim un parteneriat strategic cu Rusia. Suntem alături de această ţară în combaterea terorismului islamist", a declarat Friedbert Pfluger, purtătorul de cuvânt pentru afaceri externe al opoziţiei germane. "Totuşi, intenţiile lui V. Putin reprezintă o evoluţie gravă a situaţiei", a adăugat el. 

*

"Vladimir Putin va modifica în favoarea sa echilibrul puterilor din Rusia, fără să respecte Constituţia", a comentat presa rusă după reformele anunţate de preşedinţie. Reforma promovată de V. Putin este considerată o restauraţie de către "Nezavissimaia Gazeta" sau drept "Revoluţia din Septembrie" de către "Izvestia". 

"În pofida menţinerii formale a instituţiilor democratice, aceste reforme vor conduce la un control tot mai rigid al administraţiei preşedintelui rus asupra procesului electoral", apreciază "Nezavissimaia Gazeta", în timp ce cotidianul "Komsomolskaia Pravda" se întreabă: "În ce ţară ne vom trezi mîine?". "Sistemul nostru politic era prea avansat faţă de starea societăţii noastre, dictatura corepunde mai bine nivelului nostru de evoluţie. Însă, la noi, acest lucru se numeşte «consolidarea verticalei puterii», potrivit unei expresii dragi lui V. Putin", apreciază "Komsomolskaia Pravda". 

Potrivit "Kommersant", "ceea ce propune V. Putin presupune o revizuire a bazelor Constituţiei actuale. În 1996, Curtea Constituţională a decis că alegerea guvernatorilor de către Parlamentele locale nu este conformă cu Legea fundamentală". 

"Izvestia" afirmă că 13 septembrie va rămîne data la care au fost declanşate "cele mai radicale reforme ale preşedinţiei ruse". "V. Putin este de părere că societatea nu este pregătită să participe la gestionarea afacerilor. El a adoptat o măsură extremă: şi-a asumat responsabilitatea deplină pentru ceea ce se întâmplă în ţară. Experienţa europeană demonstrează că statul nu poate fi unit dacă naţiunea nu este unită, dar noi nu suntem Europa", potrivit cotidianului citat. 

La rândul său, "Vremia Novostei", constată că "reforma politică nu vizează direct lupta împotriva terorismului". "Administraţia prezidenţială a pregătit o reformă a alegerilor în regiuni, iar actele teroriste au oferit pretextul necesar", potrivit publicaţiei. 

*

"Rusia va aplica o politică a acţiunilor preventive împotriva terorismului, dar aceasta va respecta strict dreptul internaţional", a afirmat preşedintele rus, Vladimir Putin. "Ne pregătim în mod serios să acţionăm împotriva teroriştilor, într-o manieră preventivă, dar în respectul strict al legii şi al Constituţiei, precum şi, evident, în respectul dreptului internaţional", a declarat V. Putin, la conferinţa primarilor marilor oraşe ale lumii, care a avut loc la 17 septembrie a.c. "Evenimentele tragice de la Beslan şi Jakarta, Madrid şi Moscova, Istanbul, New York, Washington şi din alte oraşe ale lumii confirmă faptul că teroriştii sunt uniţi într-o reţea internaţională extinsă", a adăugat el. 

Pe de altă parte, preşedintele rus a avertizat ţările occidentale cu privire la concesiile făcute terorismului internaţional, condamnând orice indulgenţă faţă de rebelii ceceni şi evocând în acest sens acordurile cu Germania nazistă. "Fac apel la lecţiile istoriei, la anul 1938 şi la acordurile de la München. Este vorba, desigur, de cazuri diferite, iar consecinţele celui de-al doilea război mondial au fost altele. Dar situaţiile sunt asemănătoare. Orice indulgenţă şi aprobare faţă de asasini este egală cu o complicitate cu terorismul. Ne confruntăm cu o politică duplicitară faţă de terorism", a adăugat V. Putin. Preşedintele rus a denunţat "tentativele de divizare a teroriştilor între «ai săi» şi «ai altora», între «moderaţi» şi «radicali»". 

 

 

 

 

 

4. Reuniunea preşedinţilor din Comunitatea Statelor Independente

 

Preşedinţii din cadrul Comunităţii Statelor Independente (CSI), reuniţi la Astana, la 16 septembrie a.c., şi-au afirmat solidaritatea cu Rusia în lupta împotriva terorismului, dar au exprimat opinii divergente în legătură cu definiţia acestui fenomen şi metodele de combatere. 

"Şefii de state din CSI îşi exprimă solidaritatea cu Rusia în lupta împotriva terorismului şi sunt convinşi că numai consolidarea întregii lumi civilizate poate frâna propagarea acestui fenomen", se arată într-o declaraţie comună semnată la finalul summit-ului de la Astana. 

"Nu am observat divergenţe cu privire la definiţia terorismului", a declarat Vladimir Putin, într-o conferinţă de presă. El a afirmat din nou că inamicul comun care trebuie combătut este internaţionala teroristă. "Atrocităţile din Beslan ne conferă dreptul moral de a spune că aceşti oameni fac parte din internaţionala teroristă", a declarat el, fără să stabilească o legătură explicită cu Cecenia. 

Georgia şi Republica Moldova au criticat, totuşi, regimurile separatiste de pe teritoriile lor (Abhazia şi Osetia de Sud în primul caz şi, respectiv, Transnistria) pe care Rusia este acuzată că le susţine. În opinia autorităţilor de la Tbilissi şi Chişinău, aceste regimuri devin focare ale terorismului. "Cunoaştem bine feţele teroriştilor. Şamil Basaiev, liderul radical al separatiştilor ceceni şi teroristul numărul unu în opinia Rusiei, era, la începutul anilor '90, eroul separatiştilor din Abhazia", a declarat preşedintele georgian Mihail Saakaşvili. "Teritoriile separatiste incontrolabile sunt o ameninţare pentru Georgia şi pentru Rusia", a conchis el. 

"Terorismul se sprijină pe separatismul care se ocupă masiv de spălarea de bani", a afirmat premierul moldovean Vasile Tarlev, care şi-a reprezentat ţara la summit. 

Subiectul metodelor de combatere a terorismului a divizat, de asemenea, liderii fostelor state sovietice. Preşedintele kirghiz Askar Akaiev, ţară care găzduieşte o bază militară rusă, şi-a exprimat sprijinul necondiţionat faţă de iniţiativa Rusiei de a ataca teroriştii oriunde s-ar afla ei. "Nu trebuie să aşteptăm ca teroriştii să ne lovească din Afganistan. Trebuie să efectuăm atacuri preventive", a declarat el. 

Omologul său uzbec, Islam Karimov, a cărui ţară a cunoscut un val de atentate în primăvara şi vara trecută, a denunţat o abordare simplistă a chestiunii terorismului. "Problema ar fi rapid rezolvată dacă teroriştii ar putea fi lichidaţi prin atacuri aeriene", a subliniat el, adăugând că trebuie ca lupta să se concentreze asupra "rădăcinilor terorismului, asupra ideologiei". "În prezent, nu suntem pregătiţi să luptăm împotriva terorismului în noua sa manifestare - femeile kamikaze", a adăugat el, întrebându-se de ce este tolerată construirea de moschei, sub pretextul ajutării ţărilor arabe, dacă în aceste lăcaşuri sunt pregătiţi cei care comit atentate la Taşkent. I. Karimov, care a fost acuzat de organizaţiile nonguvernamentale de represiuni împotriva opoziţiei din ţara sa, a pledat pentru crearea unei liste negre a mişcărilor extremiste din cadrul CSI, pe modelul celei elaborate de Departamentul american de Stat.

 

5. Situaţia din Sudan 

 

La 19 septembrie a.c., Consiliul de Securitate al Naţiunilor Unite a reuşit să depăşească reticenţele unora dintre membrii săi şi să adopte o rezoluţie care menţine presiunile asupra Sudanului în vederea restabilirii securităţii în provincia Darfur. Rezoluţia 1564, care ameninţă Sudanul cu impunerea de sancţiuni petroliere în cazul nerespectării angajamentelor privind situaţia din Darfur şi al lipsei de cooperare cu Uniunea Africană, a fost adoptată cu 11 voturi pentru şi patru abţineri (Algeria, China, Pakistan şi Rusia). Pentru a fi adoptată, o rezoluţie trebuie să întrunească nouă din voturile celor 15 membri ai Consiliului de Securitate şi să nu atragă un veto din partea unuia dintre membrii permanenţi (China, Statele Unite, Franţa, Marea Britanie şi Rusia). 

Rezoluţia, propusă iniţial de Statele Unite şi susţinută în final şi de Germania, Marea Britanie, Spania şi România, a făcut obiectul unor îndelungate negocieri şi a fost ameninţată de un veto al Chinei. Rezoluţia consacră rolul central al Uniunii Africane în eforturile de rezolvare a crizei din Darfur, punct subliniat de majoritatea ţărilor membre ale Consiluilui. De asemenea, documentul solicită Sudanului să dezarmeze miliţiile arabe proguvernamentale care terorizează populaţia civilă din Darfur şi să aducă în faţa justiţiei persoanele responsabile pentru comiterea de atrocităţi în regiune. 

Consiliul de Securitate îi cere Secretarului general al ONU, Kofi Annan, să creeze o comisie internaţională pentru anchetarea "informaţiilor privind încălcarea dreptului umanitar în Darfur şi să înainteze, la sfîrşitul acestei luni, un nou raport privind situaţia din această zonă". Potrivit ONU, între 30.000 şi 50.000 de persoane au fost ucise în Darfur, teatrul unui război civil, începând din ferbuarie 2003, iar circa 200.000 s-au refugiat în Ciad. 

"Nu suntem de acord cu sancţiunile şi cu menţionarea domeniului petrolier, însă nu doresc să preconizez ce se va întîmpla, limbajul diplomatic este foarte flexibil", a precizat ambasadorul Rusiei, Andrei Denissov. 

Autorităţile sudaneze au apreciat rezoluţia Consilului de Securitate al ONU drept inechitabilă, dar s-au angajat să aplice prevederile acesteia. Într-un comunicat publicat de cotidianul independent "Al Sahafa", ambasada Sudanului la Washington a afirmat că Guvernul se angajează să aplice rezoluţia ONU, "deşi aceasta este inechitabilă şi nedreaptă", punând la îndoială măsurile prevăzute de aceasta. Ambasada sudaneză la Washington afirmă că trimisul special în Sudan al secretarului general al ONU, Jan Pronk, nu a acuzat guvernul că nu a respectat solicitările conţinute de precedenta rezoluţie, adoptată la 30 iulie a.c. 

Comunicatul adaugă că noua rezoluţie a fost votată sub presiune, "pentru a satisface dorinţele Congresului american, care se consideră drept singura conştiinţă în viaţă din lume".

 

6. Reuniunea inaugurală a Agenţiei europene pentru Apărare

 

Miniştrii europeni ai Apărării au participat, la 17 septembrie a.c., în localitatea olandeză Noordwijk, la prima reuniune a conducerii noii Agenţii europene pentru Apărare. La reuniunea Comitetului Director al Agenţiei, prezidat de Javier Solana, Înaltul reprezentant al Uniunii Europene pentru Politică Externă, au participat reprezentanţii a 24 dintre cele 25 de state membre UE, Danemarca beneficiind de o clauză specială, nefiind membră a noului organism. 

Agenţia europeană pentru Apărare a fost creată oficial la 12 iulie 2003 şi este, deocamdată, "în faza de instalare", a declarat directorul ei executiv, Nick Witney, care apreciază că influenţa instituţiei va spori treptat până la sfîrşitul anului. 

Această structură, care reprezintă o premieră pentru Uniunea Europeană, va ajuta statele europene să-şi consolideze capacităţile militare. Principalele obiective ale agenţiei vizează dezvoltarea capacităţilor de apărare din domeniul gestionării crizelor, identificarea necesităţilor viitoare în ceea ce priveşte nivelul trupelor şi echipamentele, promovarea şi coordonarea achiziţiilor de echipamente militare şi evaluarea posibilităţilor de realizare a unor achiziţii comune. 

"Agenţia va reprezenta un instrument eficient nu doar pentru cooperarea noastră, ci şi pentru consolidarea mijloacelor de care dispunem", a declarat ministrul olandez al apărării, Henk Kamp, a cărui ţară asigură preşedinţia UE. 

Miniştrii europeni prezenţi la reuniune au examinat o schiţă a programului de lucru al Agenţiei pentru anul 2005, precum şi bugetul instituţiei. "Ideile nu lipsesc, însă adevărata provocare va fi selectarea lor şi stabilirea priorităţilor", a declarat Nick Witney. 

Înaintea reuniunii, miniştrii din cinci state membre UE - Franţa, Italia, Spania, Portugalia şi Olanda - au semnat o declaraţie de intenţie referitoare la crearea unei forţe europene de jandarmerie. Reprezentanţii celor cinci state europene au aprobat, la reuniunea de la Noordwijk, iniţiativa Franţei privind crearea unei forţe europene de jandarmerie. Această forţă, care va avea, iniţial, un efectiv de 800 de jandarmi, trebuie să fie pregătită să acţioneze în termen de 30 de zile. 

"Noua forţă europeană reprezintă o capacitate suplimentară de care va beneficia Uniunea Europeană", a declarat ministrul francez al apărării, Michele Alliot-Marie, care consideră că jandarmii europeni vor fi solicitaţi să intervină în situaţiile de ieşire din criză, adică în momentul în care un conflict scade în intensitate, însă necesită, în continuare, o prezenţă militară internaţională. Ea a precizat că statele semnatare ale declaraţiei politice intenţionează să propună şi altor ţări din Europa, care nu dispun în momentul de faţă de unităţii de jandarmi, să se alăture acestui proiect. 

În acelaşi timp, ministrul german al apărării, Peter Struck, a exclus participarea ţării sale la o astfel de forţă. "Nu vom lua parte la acest proiect", a declarat el, explicând că, în Germania, sarcinile forţelor de poliţie sunt net diferenţiate de cele ale forţelor armate. El a apreciat că această jandarmerie europeană este special adaptată pentru a face faţă situaţiei din Bosnia şi din provincia Kosovo.

 

7. Deschiderea celei de-a 59-a sesiuni a Adunării Generale a ONU

 

Cea de-a 59-a sesiune a Adunării Generale a ONU va pregăti reuniunea din 2005 care va marca debutul procesului de reorganizare a Naţiunilor Unite. Reuniunea a fost deschisă oficial de preşedintele Adunării, fostul ministru de externe din Gabon, Jean Ping, la 14 septembrie, dar tradiţionala succesiune la tribună a celor peste 90 de şefi de state şi de guverne a debutat la 21 septembrie a.c. 

Potrivit unor diplomaţi, printre temele care vor fi abordate figurează în special terorismul, în condiţiile în care în lume este comis cel puţin un atentat pe zi. Situaţia din Irak, Orientul Mijlociu şi din Afganistan, precum şi temele legate de dezvoltare vor face şi ele obiectul dezbaterilor Adunării Generale a Naţiunilor Unite. "Aceasta este o sesiune crucială deoarece are loc în ajunul celei de-a 60-a aniversări a organizaţiei noastre", a declarat J. Ping. "Este o sesiune de tranziţie, întrucât 2005 va fi un an deosebit de important pentru Naţiunile Unite", a apreciat un diplomat occidental. "Adunarea Generală a ONU din anul 2004 va pregăti sesiunea următoare, care va analiza obiectivele Mileniului şi ale reformei organizaţiei". Printre obiectivele Mileniului, adoptate în 2000, figurează reducerea la jumătate a sărăciei, până în 2015. "Suntem în întârziere cu acest obiectiv", a apreciat diplomatul citat. Un raport privind stadiul îndeplinirii acestor obiective va fi finalizat în luna martie a anului viitor. 

Printre obiectivele reformei Naţiunilor Unite figurează sporirea atribuţiilor Adunării Generale, considerată deseori "ruda mai săracă" a Consiliului de Securitate, cu toate că ea reprezintă singurul forum cu vocaţie universală, unde toate statele au dreptul să se exprime. 

Marea provocare constă însă în extinderea Consiliului de Securitate. Secretarul General al ONU, Kofi Annan, a înfiinţat o "Comisie la nivel înalt cu privire la ameninţările, provocările şi schimbarea organizaţiei", care va analiza această problemă şi al cărui raport este aşteptat la 1 decembrie. Comisia este alcătuită din 16 membri - foşti premieri şi miniştri, jurişti, înalţi funcţionari internaţionali - şi este prezidată de fostul ministru thailandez de externe, Anand Panyarachun. Nici o decizie nu va fi luată înaintea redactării acestui document, dar principalele state candidate la obţinerea unui loc permanent în cadrul Consiliului de Securitate şi-au început deja campania. 

Principalele patru ţări candidate - Germania, Brazilia, India şi Japonia - vor organiza o reuniune la New York. Preşedintele brazilian, Luiz Inacio Lula da Silva, premierii japonez, Junichiro Koizumi, şi indian, Manmohan Singh, precum şi ministrul german de Externe, Joschka Fischer, şi-ar putea anunţa, cu această ocazie, oferirea unui sprijin reciproc în vederea îndeplinirii obiectivului de a deveni membru permanent al Consiliului de Securitate al ONU. "A trecut mult timp de la crearea Naţiunilor Unite şi toată lumea ştie că organizaţia nu mai reflectă actualul peisaj internaţional", a subliniat ministrul japonez de externe, Yoriko Kawaguchi. 

Japonia a insistat de foarte mult timp pentru a obţine un loc permanent în cadrul Consiliului de Securitate, argumentându-şi pretenţia prin nivelul economiei sale şi prin contribuţia financiară la bugetul organizaţiei - în ambele cazuri ea ocupă locul secund, după Statele Unite. 

Germania utilizează argumente similare, în timp ce India şi Brazilia insistă asupra ariei geografice pe care o ocupă, precum şi asupra numărului mare de locuitori din aceste ţări.

Candidatura Indiei provoacă însă îngrijorarea Pakistanului, cea a Japoniei atrage nemulţumirea Chinei, în timp ce Italia s-a declarat public împotriva unei eventuale acceptări a Germaniei în calitate de membru permanent al Consiliului de Securitate. 

Problema reformei ONU a fost discutată neoficial încă din 1993 şi multe ţări, nu doar statele candidate la un loc permanent în cadrul Consiliului de Securitate al ONU, consideră cea de-a 60-a aniversare a Naţiunilor Unite drept cea mai potrivită dată pentru analizarea dosarului. 

Cu toate acestea, dosarul este delicat şi apar multe întrebări: "Cum vor fi aleşi noii membri, câţi vor fi permanenţi, câţi nepermanenţi, noii membri permanenţi vor beneficia de dreptul de veto, dreptul de veto va fi limitat la capitolul şapte al Cartei Naţiunilor Unite?" (care prevede acţiunea în cazul unei ameninţări la adresa păcii), se întreba fostul preşedinte al Adunării Generale, Julian Hunte. 

În prezent, Consiliul de Securitate este alcătuit din 15 membri, dintre care cinci - China, Franţa, Marea Britanie, Rusia, Statele Unite - au calitatea de membru permanent şi beneficiază de dreptul de veto. Cu excepţia extinderii numărului membrilor, de la 11 la 15, în 1963, Consiliul nu a mai fost reformat de la înfiinţarea Naţiunilor Unite, în 1945. La acea dată, organizaţia era alcătuită din 51 de membri, în prezent ea numărând 191. 

PAGE  
1

